Тхылъеджэ ныбжьыщIэхэм я зэхуэс
ХьэтIохъущокъуэ Къазий и цIэр зезыхьэ Адыгэбзэ Хасэм «Къэухь» зыфIища, тхылъеджэхэм я зэхуэсыр Мэлбахъуэ Тимборэ и цIэр зезыхьэ Лъэпкъ библиотекэм иджыблагъэ щызэхэтащ. Ар теухуауэ щытащ Абазэ Любэ и «Бжьыхьэ нэпсхэр» тхылъым.
Зэхуэсыр теухуауэ щытащ адыгэ бзылъхугъэм, абы гъащIэм щиубыд увыпIэмрэ къыщылъыс лъытэныгъэмрэ, нэхъыбэу зытещIыхьауэ щытари а псоми ныбжьыщIэхэр зэреплъ щIыкIэхэр жегъэIэнырщ. ЗэIущIэм ирагъэблэгъар курыт школхэм я 9 — 11 — нэ классхэм щIэс еджакIуэ цIыкIухэрт, Iуэхум хэтыну гупыж зыщIахэм нэмыщIи абы еплъыну, едэIуэну сабий куэд къекIуэлIат.
ХьэщIэу кърихьэлIат КъБКъУ-м и егъэджакIуэхэм я щIэныгъэм щыхагъахъуэ кафедрэм и унафэщI, биологие щIэныгъэхэм я кандидат КъуэщIысокъуэ Александр, ЩоджэнцIыкIу Алий и цIэр зезыхьэ псапа- щIэ фондым и тхьэмадэ ЩоджэнцIыкIу Леонид, Абазэ Любэ и шыпхъу Нусэ, нэгъуэщIхэри.
Зэхуэсыр гъэщIэгъуэн зыщIхэм ящыщт сабийхэм зэдауэ хэмыту, зым и гупсысэм адрейм къыпищэурэ жэуап зэратым. Тхыгъэм зэреджар наIуэ къэхъури, абы хэт образхэмрэ я дуней еплъыкIэмрэ дызыхэпсэукI зэманым къызэрырапхымкIэ, зэрырагъапщэмкIэ. ЗэгъэкIуауэ, лей хэмыту, гъэхуауэ жэуап зэратым, пэшым щIэсхэр зэрызрагъэдэIуэфым гурыхь пщищIырт екIуэкI Iуэхур.
Школым щадж тхыгъэхэм ебгъапщэмэ, Абазэм и тхыгъэр сабийм и псэм нэхъ къытехьэлъэу пIэрэ жы-пIэу щытщ, сыту жыпIэмэ, абы гъащIэр плъыфэ куэду зэрызэхэлъыр щыболъагъу, фIыри, Iейри, ахэр зэхэгъэкIа зэрыхъунури, цIыхум и гурыгъу-гурыщIэхэри, абыхэм уздахьынкIэ хъунури, нэгъуэщI куэдми уащыхуозэ. Хуумыгъэфэщэну губзыгъэу, гупсысэ куу щIэлъу, кIуэцIрыкIыу апхуэдэт еджакIуэхэм я жэуапыр.
Тхыгъэм «узыщIэупщIэн хэтыжкъым» жыпIэу зэпкъраха нэужь, япэу псалъэ зрата Абазэ Нусэ жиIащ зэхуэсым къызэрырагъэблэгъар зэригуапэ дыдэр. Абы и шыпхъу Любэ и гъащIэм и къекIуэкIыкIам кIэщIу къызэхуэсахэр щигъэгъуэзащ, зи Iуэху къэзыгъанэу къэкIуа дэтхэнэми фIыщIэ яхуищIащ, ехъуэхъуащ.
Апхуэдэу тхылъеджэ ныбжьыщIэхэм псалъэ гуапэрэ ущиекIэ зыхуагъэзащ зэхэсым кърихьэлIахэу ЩоджэнцIыкIу Леонидрэ КъуэщIысокъуэ Александррэ. Жэуап зыту Iуэхум жыджэру хэтахэм ЩоджэнцIыкIу Алий и цIэр зезыхьэ псапащIэ фондым къыбгъэдэкIхэр иратащ.
Иужьрейуэ къэпсэлъа Табыщ Му-рат жиIащ мыпхуэдэ зэхыхьэхэр къызэригъэпэщкIэрэ Адыгэбзэ Ха-сэр къыдэкIуэтей щIэблэр адыгэбзэкIэ гупсысэу, а гупсысэри анэдэлъхубзэкIэ къаIуэтэфу егъэсэ- ным, уэршэрыкIэ хабзэу адыгэхэм къадекIуэкIыу щытари къыдихыжу, абы хэлъ щэхухэм ныбжьыщIэхэр щыгъэгъуэзэным зэрыхущIэкъур. Мы зэхэсыр Хасэми абы къекIуэлIахэ- ми къайхъулIауэ жыпIэ хъуну къилъытащ Табыщым. ДяпэкIи зиубгъуну, сабийхэм, егъэджакIуэхэм я мызакъуэуи, адэ-анэхэри, адэшхуэ-анэшхуэхэри къахыхьэну зэращыгугъри къыхигъэщащ. Жыджэру зэIущIэм хэта еджакIуэхэми ахэр зыгъэхьэзыра егъэджакIуэхэми фIыщIэшхуэ яхуищIащ, щытхъу тхылъхэмкIи яхуэупсащ.
ХЬЭРЭДУРЭ Аллэ.
